Diari Oficial de la Generalitat Valenciana


Sumari del DOGV 9217, del 17-11-2021 (2021/11845)

RESOLUCIÓ de 28 de setembre de 202, de la Direcció General de Qualitat i Educació Ambiental, per la qual es formula informe d'impacte ambiental corresponent a l'expedient: 53/6943-RYZ Villena.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9217

Data del DOGV
:   17-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11137


Data del document
:   28-09-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Villena
    * impacte ambiental

RESOLUCIÓ de 28 de setembre de 202, de la Direcció General de Qualitat i Educació Ambiental, per la qual es formula informe d'impacte ambiental corresponent a l'expedient: 53/7400-LEV Villena. [2021/11101]  
«Informe d'impacte ambiental  
Expedient: 53/0309-ETQ.  
Títol: nou sondeig «El Rocín-2» de substitució, per a la captació d'aigües subterrànies.  
Titular: Ajuntament de Villena.  
Òrgan substantiu: Servei Territorial d'Energia i Mines (Alacant). Exp. en l'òrgan substantiu: ASOSUB/2020/84/03.  
Localització: parcel·la 53 del polígon 80, paratge El Rocín, al terme municipal de Villena (Alacant).  
  
Descripció del projecte.  
L'Ajuntament de Villena disposa d'una concessió d'aigües per a un volum de 3.177.759 m³/any i un cabal màxim instantani de 279 l/s, atorgada en 4 de maig de 2011 per la confederació hidrogràfica del Xúquer (inscripció 6328/2008/2008RP0027, del registre d'aigües). Part d'aquest cabal l'aportava el sondeig denominat «El Rocín», construït al voltant de l'any 1980 i que, en els últims anys, presenta problemes en la seua explotació.  
Després de les inspeccions i els estudis tècnics realitzats, s'ha vist la impossibilitat de recuperar aquesta obra en bones condicions, de manera que s'ha arribat a la conclusió que la millor opció és substituir-la per un nou sondeig situat a escassos metres del primer i a fi de substituir-lo formant part de la mateixa unitat d'explotació municipal.  
El nou sondeig «El Rocín-2» captarà, per tant, la mateixa massa d'aigua subterrània 080.159 «El Rocín», que aprofitava l'obra predecessora.  
El nou sondeig serà perforat per rotopercussió, i arribarà a una profunditat de 350 m, aproximadament (en funció del desenvolupament de l'obra i les característiques hidrogeològiques). La columna litològica prevista estarà formada exclusivament per calcàries i dolomies del Cretàcic superior. Excepte imprevistos tècnics, es procurarà executar una mateixa columna de perforació de 315 mm de diàmetre, ja que l'objectiu seria poder allotjar-hi després una canonada 250 mm de diàmetre i 6 mm de grossària.  
Un cércol col·locat a -10 m servirà de topall per a la cementació de l'espai anul·lar, a fi de donar estabilitat a l'obra i aïllar de pas els nivells més superficials. Després dels assajos pertinents i el desenvolupament s'espera poder obtindre un cabal punta de l'ordre de 20 l/s. El nivell freàtic se situa al voltant de -215 m.  
L'accés a la perforació es realitzarà per camins existents i sense necessitat de moviments de terra. Es tracta d'un entorn de terreny forestal (segons la cartografia del PATFOR) no arbrat i de caràcter rural protegit pel planejament urbanístic vigent.  
No afecta cap espai natural protegit ni que forme part de la Xarxa Natura 2000, i l'espai LIC/ZEPA més pròxim «Els Alforins» se situa a més de 4 km al sud-est. No s'ha descrit en aquest enclavament la presència d'altres elements naturals ni culturals de consideració especial.  
  
  
Tramitació administrativa.  
Mitjançant l'escrit de 14 de maig de 2020, del Servei Territorial d'Indústria i Energia d'Alacant (referència expedient ASOSUB/2020/8403), es va remetre a aquest òrgan ambiental el document ambiental i el projecte, a fi de ser sotmesos al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
Dins del tràmit de consultes, segons l'article 46 de la Llei 21/2013, d'avaluació ambiental, es van traslladar els dos expedients al Servei Territorial de Medi Ambient (STMA) de València, en data 12 de gener de 2020, perquè aquest disposava d'un tècnic especialista en hidrogeologia, i a fi d'informar sobre les afeccions ambientals derivades de l'execució dels projectes.  
En data 10 de juny de 2021, s'emet un informe-proposta de la Unitat d'Impacte Ambiental de l'STMA (Direcció Territorial de València), en el qual es fa repàs de les característiques tècniques del projecte i de les seues possibles afeccions ambientals, s'informa favorablement i se'n proposa, als efectes ambientals, la resolució favorable.  
  
Consideracions ambientals.  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres es limita a 150 m², a més de la bassa de detritus d'uns 12 m²; la duració de les obres es limita a una setmana i no s'espera cap efecte residual després de la seua finalització.  
b) L'actuació no afecta cap espai natural protegit ni pertanyent a la Xarxa Natura 2000; tampoc cap hàbitat natural d'importància especial ni cap altre element ambiental ni historicocultural conegut o catalogat. S'adoptaran, no obstant això, mesures preventives i de control i un seguiment per a comprovar el desenvolupament normal de les obres i per si es produïra qualsevol situació imprevista.  
c) No s'ha plantejat cap acumulació d'efectes negatius respecte d'altres projectes, ni tampoc cap afecció significativa sobre l'aqüífer, si bé aquest és un aspecte que entra en les competències directes de l'organisme de conca i el cabal sol·licitat dista molt dels llindars considerats en la Llei 21/2013, d'avaluació ambiental (grup 8 del seu annex II).  
  
d) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus més enllà del detritus generat per la perforació, que, per la seua escassa magnitud i la naturalesa terrígena, rares vegades poden suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu i de rellevància ambiental escassa. El risc d'accidents queda regulat per les normes laborals i de seguretat minera, que competeixen a l'òrgan substantiu, de manera que és poc probable que puguen tindre efectes ambientals de consideració.  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària.  
  
  
Consideracions jurídiques.  
El projecte de perforació per al sondeig d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II - grup 3.a tercer de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Estimar que el projecte per a l'autorització i l'equipament del sondeig projectat en la parcel·la 53, del polígon 80, en el paratge «El Rocín», del terme municipal de Villena, promogut per l'Ajuntament de Villena, sense perjudici de l'obtenció prèvia de les autoritzacions sectorials que se li apliquen, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que es troba en l'expedient, a les previsions del projecte i del document ambiental i als termes d'aquest informe, en particular:  
1) Atesa la localització del sondeig sobre terreny forestal, s'hauran de complir les mesures previstes pel Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal.  
  
2) S'haurà de preveure que el sondeig quede habilitat i disponible per a possibles controls de piezometria, llevat que l'òrgan competent ho determine innecessari per disposar d'altres opcions o d'una xarxa suficient.  
3) Durant el possible assaig de bombament, i a fi de previndre processos erosius i danys en infraestructures i propietats adjacents, l'aigua extreta s'haurà d'evacuar correctament cap a llits naturals. Si es produïren danys, el titular del sondeig haurà de reparar els desperfectes i, en el seu cas, indemnitzar els afectats pels perjudicis ocasionats.  
  
4) El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre les normes generals de valoració de materials naturals excavats per a ser utilitzats en operacions de rebliment i obres diferents d'aquelles en què es van generar.  
5) Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar en coneixement de la Conselleria de Cultura el fet de manera immediata, i adoptar les mesures pertinents per a protegir-les i conservar-les, d'acord amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2103, de 9 de desembre.  
  
València, 28 de setembre de 2021.- El director general de Qualitat i Educació Ambiental: Joan Piquer Huerga».